Імя Генадзя Хацкевіча сёння легендарнае ў беларускай культуры. Гэта майстар, які не толькі пабудаваў свой індывідуальны мастацкі сусвет, — ён стварае свае ўласныя фізічныя законы і правілы. Сваю творчасць мастак лічыць глыбока навуковым працэсам. Яго працы будуюцца на тэхналагічных распрацоўках і навуковых адкрыццях. Сам жывапіс Генадзя Хацкевіча падобны на сусвет, які разбіваецца на фантастычныя схемы і па волі аўтара збіраецца ў выразную мастацкую структуру. Раскладваць жывапісную прастору на малекулы і збіраць яе нанова – галоўная творчая моц Хацкевіча. Своеасаблівы "малекулярны" жывапіс мастака выбудоўваецца на палатне паводле строгіх кампазіцыйных законаў, цалкам запаўняючы прастору карціны то фігуратыўнымі, то геаметрычнымі, то абстрактна-дэкаратыўнымі элементамі.